SK Úradný vestník Európskej únie C 36/5

Záverečná správa vyšetrovateľa (1)

Vec COMP/39.530 – Microsoft (viazanie)

2010/C 36/05

Návrh rozhodnutia predloženého Komisii podľa článku 9 nariadenia (ES) č. 1/2003 (2) sa týka skutočnosti, že spoločnosť Microsoft Corporation („Microsoft“) údajne nezákonne viaže svoj webový prehliadač Internet Explorer so svojim dominantným klientskym operačným systémom Windows („Windows“) pre osobné počítače („PC“).

Táto vec sa zakladá na sťažnosti, ktorá bola Komisii doručená koncom roku 2007. Komisia začala konanie a prijala oznámenie námietok, v ktorom boli vyjadrené jej obavy v súvislosti s hospodárskou súťažou. Oznámenie námietok bolo Microsoftu doručené 15. januára 2009. Tento dokument predstavuje predbežné posúdenie v zmysle článku 9 ods. 1 nariadenia (ES) č. 1/2003.

Krátko po doručení oznámenia námietok bol Microsoftu poskytnutý prístup k spisu listom z 26. januára 2009. Ďalší prístup k informáciám, ktoré boli na začiatku dočasne klasifikované ako dôverné, bol poskytnutý pri viacerých príležitostiach. Keďže Microsoft potreboval dodatočný čas na to, aby získal a preskúmal oprávnenosť žiadostí o zachovanie dôvernosti, aby stihol vybaviť početnú korešpondenciu s Komisiou a aby v záujme svojej potreby ďalej preskúmal, prípadne vo svojej odpovedi na oznámenie námietok zohľadnil, dodatočné informácie, poskytol som mu obmedzené ďalšie rozšírenie lehoty o jeden týždeň.

Po začatí konania sa štyri spoločnosti (Google Inc., McAfee Inc., Mozilla, Symantec Corporation) a osem združení uchádzalo o štatút zainteresovanej tretej strany, aby mohli byť pripustené ku konaniu, ktorý im bol udelený. Ide o tieto združenia: Association for Competitive Technology, Computing Technology Industry Association, European Committee for Interoperable Systems, Free Software Foundation Europe e.V., International Association of Microsoft Certified Partners, Software & Information Industry Association, Pan-European ICT & eBusiness Network for SMEs, UFC Que Choisir. Jedno združenie nebolo pripustené ku konaniu, keďže nepreukázalo, že otázky vznesené v tejto veci sa dostatočne úzko spájajú so všeobecnými cieľmi sledovanými týmto združením (3).

Vo svojej odpovedi na oznámenie námietok Microsoft požiadal o ústne vypočutie, ktoré sa následne stanovilo na 3., 4. a 5. júna 2009. Neskôr však Microsoft odmietol vypočutie počas týchto dátumov a 15. mája 2009 požiadal o odloženie ústneho vypočutia údajne s cieľom umožniť účasť vyšším úradníkom Komisie a takisto, aby mu bolo poskytnuté viac času na preskúmanie a zodpovedanie akejkoľvek písomnej pripomienky, ktorú by sťažovateľ alebo tretie strany mohli zaslať.

Vzhľadom na to, že Microsoft bol ubezpečený o prítomnosti vyšších úradníkov na ústnom vypočutí, ako aj vzhľadom na to, že pripomienky tretích strán boli včas uzavreté, som 18. mája 2009 zamietol žiadosť Microsoftu o odloženie vypočutia. Microsoft bol vyzvaný v tom istom liste, aby prehodnotil svoju pozíciu a potvrdil svoju žiadosť o ústne vypočutie. Microsoft odpovedal 19. mája 2009, že nie je schopný akceptovať navrhované dátumy. Preto považujem túto žiadosť o ústne vypočutie za stiahnutú.

Dodatočné fakty zozbierané Komisiou po prijatí oznámenia námietok boli Microsoftu predložené v opise skutočností zaslanom 24. júla 2009. V ten istý deň bol poskytnutý nový prístup k spisu.

V októbri 2009 Microsoft predložil Komisii záväzky, pričom naďalej nesúhlasil s predbežnými zisteniami uvedenými v oznámení námietok.

Hlavné záväzky boli tieto:

— Microsoft sprístupní v rámci EHP v systéme Windows mechanizmus, ktorý umožní výrobcom a používateľom PC vypnúť alebo zapnúť Internet Explorer.

— Výrobcovia budú môcť do osobných počítačov, ktoré zasielajú, nainštalovať akýkoľvek webový prehliadač podľa ich vlastného výberu a nastaviť ho ako predvolený webový prehliadač.

— Microsoft poskytne v rámci EHP používateľom PC prostredníctvom Windows Update softvérovú aktualizáciu, ktorej súčasťou bude ponuková obrazovka s výberom prehliadačov. Táto obrazovka umožní používateľom rozhodnúť sa, či si konkurenčný/-é webový/-é prehliadač/-e nainštalujú a ktorý typ.

Všetky záväzky boli uverejnené v Úradnom vestníku Európskej únie9. októbra 2009 podľa článku 27 ods. 4 nariadenia (ES) č. 1/2003 (4) a zainteresované tretie strany boli vyzvané, aby zaslali svoje pripomienky k týmto záväzkom do jedného mesiaca od ich uverejnenia.

Potom, ako bol Microsoft oboznámený s týmito pripomienkami, zmenil a doplnil svoje záväzky.

Komisia teraz dospela k záveru, že vzhľadom na zmenené a doplnené záväzky už neexistujú z jej strany žiadne dôvody na konanie a bez toho, aby boli dotknuté ustanovenia článku 9 ods. 2, by sa konanie malo ukončiť.

Microsoft predložil 30. novembra 2009 Komisii vyhlásenie, že má dostatočný prístup k informáciám, ktoré považuje za potrebné na navrhnutie záväzkov s cieľom odstrániť obavy vyjadrené Komisiou.

Na základe uvedených skutočností sa domnievam, že právo strán na vypočutie bolo v tomto prípade rešpektované.

V Bruseli 11. decembra 2009 Michael ALBERS

(1) Podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21.

(2) Všetky články a kapitoly uvedené v nasledujúcom texte sú z nariadenia (ES) č. 1/2003.

(3) K požiadavke, aby združenie preukázalo, že ono alebo jeho členovia majú dostatočný záujem vo veci predtým, než môžu byť pripustení ako zainteresovaná strana, pozri nedávne uznesenie predsedu Súdneho dvora z 5. februára 2009 vo veci C-550/07 P, Akzo Nobel Chemicals Ltd a Akcros Chemicals Ltd.

(4) Ú. v. EÚ C 242, 9.10.2009, s. 20.